ติดใจ
เปิดทำงานวันแรก 4 ม.ค. 2559 รองนายกฯ สมคิดจาตุศรีพิทักษ์ มีกำหนดตรวจเยี่ยมงานกระทรวงการคลังทันที
2 ม.ค. 2559

เปิดทำงานวันแรก 4 ม.ค. 2559 รองนายกฯ สมคิดจาตุศรีพิทักษ์ มีกำหนดตรวจเยี่ยมงานกระทรวงการคลังทันที แน่นอน อภิศักดิ์ ตันติวรวงศ์ รมว.คลัง สมชัย สัจจพงษ์ ปลัดกระทรวงการคลัง และผู้บริหารทุกกรมกอง พร้อมหน้ารายงานตัว รายงานการทำงานในช่วงที่ผ่านมาและแผนงานที่จะดำเนินการในปี 2559
มีการคาดกันว่า เรื่องใหญ่ที่จะมีการหารือคือ เรื่องภัยแล้ง เพื่อเตรียมมาตรการทางการคลังออกมาบรรเทาความเดือดร้อนของผู้มีรายได้น้อย โดยเฉพาะรายได้ของเกษตรกร มาตรการที่เสนอมีตั้งแต่ระดับเบาคือ พักหนี้ไปจนถึงระดับเข้มข้นถึงขั้นการแจกเงินช่วยเหลือเหมือนที่รัฐบาลนี้เคยทำมาแล้ว โดยการแจกเงินให้ชาวนาและชาวสวนยางไร่ละ 1,000 บาท แต่ไม่เกิน 15 ไร่ หรือ 1.5 หมื่นบาท
มาตรการการช่วยเหลือคนมีรายได้น้อยนี้ รัฐบาลหวังไปถึงผลการกระตุ้นเศรษฐกิจโดยรวมด้วย โดยเฉพาะการกระตุ้นการบริโภคภายในประเทศ หากไม่ได้ผลกระทรวงการคลังก็อาจงัดแผนลดภาษีช็อปปิ้ง 1.5 หมื่นบาท รอบใหม่ในช่วงเทศกาลสำคัญๆ ของประเทศ ไม่ว่าจะเป็นช่วงสงกรานต์ หรือช่วงวันหยุดยาว ที่ปีหน้ามีอีกหลายรอบ เรียกว่า กระตุ้นเศรษฐกิจเฉพาะกิจเป็นช่วงๆ
สาเหตุที่รัฐชอบใช้ภาษีช็อปปิ้งให้เป็นยาวิเศษกระตุ้นเศรษฐกิจ เพราะมาตรการรอบแรกช่วง 7 วัน ส่งท้ายปีเก่านั้นดังกระหึ่มข้ามปี คนแห่ไปซื้อของเข้าคิวขอใบกำกับภาษีแถวยาวเป็นหางว่าว และยังมีการรายงานข่าวครึกโครมทั้งโทรทัศน์ วิทยุ หนังสือพิมพ์ กันทุกวัน รัฐบาลก็เลยติดใจ เพราะนอกจากจะกระตุ้นเศรษฐกิจได้แล้ว รัฐบาลได้คะแนนไปเต็มๆ อีกด้วย